Kuma
Kuma (Russice Кума, Cabardino-Circassice Гум, Abassinice Гвым, Tsetsenice ГӀум-хи, Karaczaevo-Balcarice Къум, Cumucice Кум), antiquitus Udon, est flumen in Russia. In declivibus septentrionalibus iugi Scopulosi Caucasici oritur; Karaczaevo-Circassiae fontes Kumae sitae sunt. 802 chm longitudinis est. In territorio Stauropolitano, Calmuccia et Daghestania per depressionem Kumo-Manyczensem trans loca minime aquosa fluit et tributariis magnis caret. Per confinium Calmucciae et Daghestaniae fluit. Prope Neftekumsk urbem in multos ramos deltae dividitur, quorum plures ad mare non perveniunt et in harenis perduntur, sed nonnulli in mare Caspium influunt. Urbes Aquae Medicatae, Zelenokumsk, Budennovsk ad Kumam stant. Interdum confinium Europae et Asiae Kuma habetur.